৫০০ টাকায় ভুট্টা বিক্রি করছেন বিরাট কোহলি?

ওয়েব ডেস্ক: ব্যাটে রানের খরা, কিছুতেই কাটছে না অফ-ফর্ম। ২০২৪ সালে চূড়ান্ত সমালোচিত হয়েছেন বিরাট কোহলি (Virat Kohli)। আশা ছিল নতুন বছরে চেনা ছন্দে ফিরবেন তিনি। কিন্তু বিরাটের সেই আশাতে জল ঢেলে দিল এক নতুন বিতর্ক। সম্প্রতি, বিরাটের রেস্তোরাঁ (Restaurant) নিয়ে সমালোচনার ঝড় উঠেছে সামাজিক মাধ্যমে (Social Media)। আসলে তাঁর মালিকানাধীন রেস্তোরাঁয় যে খাবারের দাম আকাশছোঁয়া, তা এবার চোখে আঙুল দিয়ে দেখিয়ে দিলেন এক তরুণী। সেই নিয়ে চলছে তুমুল চর্চা।

সম্প্রতি, হায়দরাবাদের ‘ইন্ডিয়ান স্কুল অফ বিজনেস’-এর ছাত্রী স্নেহা প্রভু সামাজিক মাধ্যমে একটি বিস্ফোরক পোস্ট করেছেন। সেই পোস্টে তিনি লিখেছেন, “আজ ৫২৫ টাকা দিয়ে One8 Commune-এ এটি খেলাম।” আসলে তিনি বিরাট কোহলির মালিকানাধীন রেস্তোরাঁয় খাওয়ার অভিজ্ঞতা ভাগ করে নিয়েছেন। এক্ষেত্রে সেখানে খাবারের দাম নিয়ে তিনি সমালোচনামূলক কথা লিখেছেন।

আরও পড়ুন: আথিয়ার থেকে চোখ সরছে না রাহুলের, সুস্পষ্ট বেবিবাম্প

জানা গিয়েছে স্নেহা নামের ওই তরুণী ‘পিরি পিরি কর্ন রিবস’ নামের একটি খাবার অর্ডার করেছিলেন। সেই খাবারে সেদ্ধ ভুট্টার সঙ্গে দেওয়া হয় গার্লিক আইওলি, পারমেজান চিজ এবং স্ক্যালিয়ন। কিন্তু তিনি যে খাবারের ছবি পোস্ট করেছেন, সেখানে দেখা যাচ্ছে সেদ্ধ ভুট্টার সঙ্গে কম পরিমাণে বাকি সামগ্রী দিয়ে খাবারটি পরিবেশন করা হয়েছে। আর এই খাবারের দাম ৫২৫ টাকা বলে দাবি করেছেন ওই তরুণী।

paid rs.525 for this today at one8 commune ? pic.twitter.com/EpDaVEIzln

— Sneha (@itspsneha) January 11, 2025

সামাজিক মাধ্যমে হায়দরাবাদের তরুণীর এই পোস্ট নজর কেড়েছে নেটাগরিকদের। কেউ মজা করে পোস্টের কমেন্ট বক্সে লিখেছেন, ‘৫০০ টাকার ভুট্টা কিনেছেন’, কেউ আবার লিখেছেন, ‘খাবারের নয়, এই দাম নেওয়া হয়েছে রেস্তোরাঁর পরিবেশের জন্য’। তবে অনেকেই বিরাটের রেস্তোরাঁয় খাবারের দাম নিয়ে প্রশ্ন তুলেছেন। সেই নিয়ে বিতর্ক তৈরি হয়েছে বিস্তর।